God se Pad na Sukses - Almal is op soek na sukses, maar nie almal vind dit nie. Dit is omdat hulle 'n valse begrip het van wat dit beteken om 'n suksesvolle lewe te lei. Om waarlik suksesvol te wees, moet jy God se definisie volg van wat dit beteken om suksesvol te wees. Laat die topverkoper-skrywer, Tony Evans, toe om jou die pad na ware koninkryksukses te wys en hoe om dit te vind.
God se Pad na Sukses
Dag 1 van 3 • Vandag se leesstuk
Baie mense visualiseer nie sukses soos dit werklik is nie. Hulle soek na vuurwerke, glans en 'n groot dawerende applous. Ons vermaaklikheidsbedryf en sosiale media, saam met professionele sport, het 'n onrealistiese beeld geskep van wat dit beteken om as mens suksesvol te wees. Ongelukkig veroorsaak hierdie onwerklike verwagtinge dat ons ware sukses misloop wanneer dit ons pad kruis. Dit kan ook veroorsaak dat ons nie die sukses geniet wat ons wel bereik het nie. Omdat ons dit nie herken nie, jaag ons net die volgende groot ding na. Dan die volgende en die volgende. Ons bevind onsself in die posisie dat ons rondtol in die gejaag na wind.
Omdat ons in 'n gebroke wêreld leef, gevlek deur sonde en die uitwerking daarvan, kan baie van die mylpale van sukses in ons lewens soos antiklimakse lyk wanneer ons dit bereik. Tensy ons die aard van geestelike sukses verstaan, kan ons eindeloos op reis wees op soek na iets wat al klaar aan ons geskenk is. Sonder 'n deeglike begrip van koninkryksukses, sal ons nie weet hoe om ons tyd, talente en skatte te gebruik nie. Wat jy ook al saai sal bepaal wat jy oes. Die Satan beïnvloed ons dikwels om in die verkeerde dinge te saai omdat ons verkeerd verstaan hoe opregte sukses lyk.